b'\n_START_ARTICLE_\nStanislav Ho\xc4\x8devar\n_START_SECTION_\n\xc5\xa0kofovsko geslo\n_START_PARAGRAPH_\nServite Domino in laetitia (Slu\xc5\xbeite Gospodu v veselju)\n_START_SECTION_\n\xc5\xbdivljenjepis\n_START_PARAGRAPH_\nStanislav Ho\xc4\x8devar je diplomiral na ljubljanski Teolo\xc5\xa1ki fakulteti in bil 1973 posve\xc4\x8den._NEWLINE_Svoje duhovni\xc5\xa1ko poslanstvo je za\xc4\x8del v salezijanskem dija\xc5\xa1kem semeni\xc5\xa1\xc4\x8du v \xc5\xbdelimljah, kjer so bili mladi kandidati za salezijansko \xc5\xbeivljenje: bil je vzgojitelj, u\xc4\x8ditelj verouka, liturgike in Svetega pisma, ob tem pa je nadaljeval \xc5\xa1tudij v Ljubljani in leta 1979 naredil magisterij iz teologije. Ob izvolitvi pape\xc5\xbea Janeza Pavla II. je v zbirki rakovni\xc5\xa1kih Knji\xc5\xbeic napisal uspelo knji\xc5\xbeico o njem z naslovom Peter iz Poljske. Kmalu potem je postal ravnatelj \xc5\xbeelimeljske ustanove, potem je bil dve leti in\xc5\xa1pektorjev namestnik, leta 1984 pa je za \xc5\xa1tiri leta postal ravnatelj novoustanovljenega dija\xc5\xa1kega Modestovega doma v Celovcu. Sredi razgibane dejavnosti na Koro\xc5\xa1kem in v izseljeni\xc5\xa1tvu je ob stoletnici don Boskove smrti napisal redne \xc5\xa1marnice za Cerkev v Sloveniji z naslovom Veliko znamenje. Istega leta (1988) je bil imenovan za vi\xc5\xa1jega predstojnika slovenskih salezijancev in to slu\xc5\xbebo opravljal polnih dvanajst let. Vrnil se je torej v domovino. Bli\xc5\xbeal se je \xc4\x8das velikih sprememb in velikih izzivov. V \xc4\x8dasu njegovega slu\xc5\xbeenja je bila v \xc5\xbdelimljem ustanovljena prva zasebna gimnazija v Sloveniji (Gimnazija \xc5\xbdelimlje), po ve\xc4\x8djih salezijanskih \xc5\xbeupnijah so se za\xc4\x8deli snovati t. i. salezijanski mladinski centri, mladim je bila ponujena pestra izbira duhovnih in razvedrilnih programov, njegovi sobratje in mladi animatorji so se v projektu Skala zavzeli za mlade z ulice, mnogi sobratje so vodili ljudske misijone, za\xc4\x8dela so se odmevna mno\xc5\xbei\xc4\x8dna sre\xc4\x8danja dru\xc5\xbein, mladih in otrok. S posebno skrbjo je spremljal delo sobratov v misijonih, v zamejstvu (Koro\xc5\xa1ka, Tr\xc5\xbea\xc5\xa1ka), izseljenstvu (Kanada) in \xc5\xa1e zlasti v diaspori (Jugoslavija, Albanija). V \xc4\x8dasu, ko je bil in\xc5\xa1pektor, je bil dva mandata predsednik pri Konferenci slovenskih redovnikov, zadnja leta pa njen generalni tajnik. Zavzeto je sodeloval pri ustanavljanju Krekove banke in mo\xc4\x8dno podpiral ustanovitev in delo Aninega sklada. Ves \xc4\x8das je rad sodeloval v tiskovni dejavnosti: pomagal je pri novem zagonu Salezijanskega vestnika, pisal v Dru\xc5\xbeino, Nedeljo, Mavrico, nekaj let je bil urednik rakovni\xc5\xa1kih Knji\xc5\xbeic, podprl je ustanovitev salezijanske zalo\xc5\xbebe Salve ipd.\n_START_SECTION_\nBeograjski nad\xc5\xa1kof\n_START_PARAGRAPH_\nMag. Ho\xc4\x8devar je bil 25. marca 2000 imenovan za beograjskega nad\xc5\xa1kofa. Posve\xc4\x8den za \xc5\xa1kofa je bil v Ljubljani na Rakovniku 24. maja 2000, kjer je v mladih letih \xc5\xa1tudiral in bil dolga leta tudi predstojnik slovenskih salezijancev, ki delujejo doma in po svetu: v Sloveniji, zamejstvu, diaspori (Srbija in \xc4\x8crna gora) in tudi v misijonih. Leta 2001 je kot tretji Slovenec prevzel beograjsko nad\xc5\xa1kofijo. Pred njim sta bila beograjska nad\xc5\xa1kofa Alojzij Turk in Franc Perko .\n_START_SECTION_\nEkumenski delavec\n_START_PARAGRAPH_\nSrednjo \xc5\xa1olo, klasi\xc4\x8dno gimnazijo, je obiskoval v \xc5\xa1kofijskem dvorcu gr\xc5\xa1kokatoli\xc5\xa1ke kri\xc5\xbeevske \xc5\xa1kofije, ki jo je takrat vodil popularni \xc5\xa1kof Gabrijel Bukatko, ki je pozneje postal tudi beograjski nad\xc5\xa1kof, torej njegov predhodnik. Tam je ob\xc4\x8dudoval vzhodno duhovnost ter se navdu\xc5\xa1il nad bogoslu\xc5\xbejem Janeza Zlatoustega, ki mu je prisostvoval v tamkaj\xc5\xa1nji stolnici vsako nedeljo; tako je vzljubi lepoto vzhodne liturgije in za\xc4\x8del navezovati stike ne le z gr\xc5\xa1kokatoli\xc5\xa1kimi, ampak tudi s pravoslavnimi kristjani._NEWLINE_Nove mo\xc5\xbenosti so se mu glede tega ponudile, ko je postal nad\xc5\xa1kof v sredi\xc5\xa1\xc4\x8du svetosavskega pravoslavja, v Beogradu. Dobre stike je imel \xc5\xbee kot in\xc5\xa1pektor s patriarhom Germanom, pa tudi z njegovim naslednikom Pavlom, kakor tudi s sedanjim Irenejem, pa tudi z ekumenskim delavcem, ba\xc4\x8dkim pravoslavnim \xc5\xa1kofom Irenejem.'